《东风第一枝 咏萧山白杨梅》
清代·沈皞日

荔熟衣青，桑深葚紫，枝头颗颗将坠。露盘未碍珠圆，凉柯乍疑星缀。

湘湖珍果，谁攀摘、寄来情意。向冰厨、轻糁吴盐，初试玉环纤指。

浑不渍、羽衣缟袂。浑不染、縠纹素蕊。牙龈那似梅酸，石窗渐消暑气。

玻璃小盏，正一色，琼浆同醉。看吟屐、重问西泠，犹记隔江风味。

作者简介：浙江平湖人，字融谷，号柘西。康熙时贡生。官湖南辰州府同知。工诗词。有《楚游草》、《燕游草》、《拓西精舍词》等。